Sewende verdagte vas in kannibalisme-saakArgieffoto Die polisie in KwaZulu-Natal het ŉ sewende verdagte in hegtenis geneem in verband met die opspraakwekkende kannibalisme-saak. Kol. Thembeka Mbhele, provinsiale polisiewoordvoerder, het gesê die sewende verdagte, ŉ man in sy 30’s, is Donderdag in die vroeë oggendure in die Ntabamhlophe-omgewing in hegtenis geneem. Hy moet binnekort saam met sy medebeskuldigdes in die Estcourt-landdroshof verskyn. Hulle staan tereg op aanklagte van moord en sameswering om moord te pleeg. Aanklagte van die besit van menslike oorskot kan moontlik bygevoeg word. Die beskuldigdes is in hegtenis geneem nadat ŉ 32-jarige tradisionele geneser in Augustus by die Estcourt-polisiestasie ingestap en aan polisiebeamptes gesê het hy “is moeg daarvan om mensvleis te eet”. Hy het ook ŉ deel van ŉ mens se been en ŉ hand by hom gehad. Hy het die polisie na sy huis in Estcourt vergesel, waar meer liggaamsdele gevind is. Daar is intussen vasgestel die been en hand wat aan die polisie oorhandig is, is dié van Zanele Hlatshwayo (25). Hlatshwayo is glo verkrag, vermoor en toe geëet.